ปตท.ยันมูดี้ส์ลดความน่าเชื่อถือไม่กระทบการเงินบริษัท
ปตท.ยืนยันการปรับลดอันดับความน่าเชื่อถือไม่ส่งผลกระทบต่อต้นทุนการเงิน พร้อมขยายลงทุนเพื่อการเติบโตในอนาคตลงทุน
29 มิ.ย. 2553

ปตท.ยืนยันการปรับลดอันดับความน่าเชื่อถือไม่ส่งผลกระทบต่อต้นทุนการเงิน พร้อมขยายลงทุนเพื่อการเติบโตในอนาคตลงทุน 
นายเทวินทร์ วงศ์วานิช ประธานเจ้าหน้าที่บริหารการเงิน ปตท. ได้ให้ความเห็นว่าการปรับลดอันดับความน่าเชื่อถือดังกล่าวคาดว่าจะไม่ส่งผลกระทบต่อจิตวิทยาของนักลงทุนหรือมีผลกระทบน้อย เนื่องจากอันดับความน่าเชื่อถือที่ระดับ A3 นั้น ยังคงสูงกว่าอันดับความน่าเชื่อถือของประเทศไทย ณ ปัจจุบันที่ระดับ Baa1 และเป็นระดับที่สูงกว่าระดับความน่าเชื่อถือขั้นต่ำสุดของตราสารที่สามารถลงทุนได้ (Investment Grade - Baa3) ถึง 4 ระดับ (notches) 
นอกจากนี้คาดว่าผลกระทบในเชิงต้นทุนทางการเงินนั้นน่าจะอยู่ในวงจำกัด เนื่องจากต้นทุนในการจัดหาเงินทุนนั้นยังคงขึ้นอยู่กับปัจจัยอื่นๆ อาทิเช่น ภาวะตลาดในเวลาดังกล่าว อันดับความน่าเชื่อถือของบริษัทที่เทียบเคียงได้ในตลาด รวมถึงแนวโน้มผลประกอบการและการเติบโตของตัวบริษัทด้วย ซึ่งในกรณี ปตท. ได้มีการพิจารณาถึงผลตอบแทนและความเสี่ยงจากการลงทุนอย่างรอบคอบแล้ว การขยายลงทุนนี้คาดว่าจะทำให้ ปตท.มีการเติบโตและมีกำไรเพิ่มขึ้นในอนาคต 
ล่าสุด Fitch Rating ได้ประกาศคงอันดับความเชื่อถือภายในประเทศของ ปตท. และอันดับความน่าเชื่อถือของตราสารหนี้ระยะยาวสกุลบาทภายในประเทศที่ระดับ AAA ซึ่งเป็นระดับความน่าเชื่อถือที่สูงสุด ดังนั้นต้นทุนทางการเงินของ ปตท. โดยเฉพาะในการจัดหาเงินทุนภายในประเทศนั้นน่าจะไม่ได้รับผลกระทบจากเหตุการณ์ในครั้งนี้